Diari Oficial de la Generalitat Valenciana


Sumari del DOGV 3461, del 25-03-1999 (1999/2362)

ORDRE de 12 de març de 1999, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb aquestes obres.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3461

Data del DOGV
:   25-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2362


Data del document
:   12-03-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * subministrament d'aigua
    * ordenació hidràulica
    * suport econòmic
    * administració local
    * inundació

ORDRE de 12 de març de 1999, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb aquestes obres. [1999/X2362]
  
Dins dels crèdits assignats als corresponents programes pressupostaris, la Conselleria d'Obres Públiques, Urbanisme i Transports ha realitzat una previsió per a obres de baix pressupost la iniciativa i l'execució de les quals van a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com altres actuacions relacionades amb aquest tipus d'obres.
  
A tal fi, i de conformitat amb les atribucions que em confereix l'article 35 de la Llei 5/83, de la Generalitat Valenciana, de 30 de desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital,
  
ORDENE
  
Article 1. Objecte de la subvenció
  
Es convoca els ens locals de l'àmbit territorial de la Comunitat Autònoma Valenciana a sol·licitar subvencions per a obres de baix pressupost, la iniciativa i execució dels quals córrega a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com altres actuacions relacionades amb aquest tipus d'obres.
  
Les citades ajudes s'atorgaran en els termes previstos en aquesta ordre, i la seua concessió, segons la quantia, se sotmetrà als requisits que a tal efecte preveja la normativa en vigor.
  
Les obres que siguen subvencionades hauran de ser iniciades dins de l'any 1999 i el seu acabament justificat abans que expire el termini assenyalat per l'ajuntament en l'annex II.
  
En cas que es produesquen situacions d'emergència que aconsellen la realització d'alguna obra amb posterioritat a la data a què fa referència l'article 4, aquesta podrà ser sol·licitada en la convocatòria de l'ordre per a l'any 2000, aportant la documentació que aquesta ordre exigesca, a més de la declaració d'emergència.
  
Article 2. Import global màxim i finançament
  
L'import destinat a les subvencions és de cent quaranta-nou milions de pessetes (vuit-cents noranta-cinc mil cinc-cents vuit euros) que es finançaran a càrrec de la línia de subvenció 702/000/99 del programa 512.10, dels Pressupostos de la Generalitat Valenciana per a 1999.
  
El crèdit abans citat podrà incrementar-se en la quantia que permeten les disponibilitats pressupostàries en cas de resultar insuficient per a atendre les peticions que, presentades dins del termini, acrediten reunir els requisits establerts en aquesta convocatòria.
  
Finalitzat el termini de presentació de sol·licituds, si haguera estat ampliat el mencionat crèdit, es publicarà en el DOGV l'import total de la dotació destinada a aquesta línia de subvenció.
  
Excepcionalment, quan així ho requeresquen les especials circumstàncies de la inversió a realitzar, podran concedir-se ajudes en règim de despesa plurianual, a càrrec de la dotació de la mateixa línia de subvenció en l'any 2000 per un import màxim de trenta-set milions dues-centes cinquanta mil pessetes (dos-cents vint-i-tres mil vuit-cents setanta-set euros), en el cas del qual l'import corresponent a cada anualitat haurà de justificar-se per part dels ajuntaments com a màxim fins al dia 1 de novembre d'aquest exercici.
  
Les subvencions previstes en aquesta ordre es concediran des del moment de la seua entrada en vigor, fins que s'esgote el crèdit consignat a l'efecte.
  
Article 3. Sol·licituds i documentació
  
Les sol·licituds de les corporacions locals interessades es confeccionaran d'acord amb el model que figura com a annex i seran dirigides al director general d'Obres Públiques; avinguda de Blasco Ibáñez núm. 50, València 46593.
  
Juntament amb la sol·licitud, que haurà d'ajustar-se al model de l'annex I, s'haurà d'adjuntar obligatòriament, la documentació següent:
  
A) Certificació d'acord de l'òrgan corresponent en què s'incloguen els extrems següents:
  
1) Facultar el president de l'entitat local de què es tracte per a sol·licitar, de la Conselleria d'Obres Públiques, Urbanisme i Transports, l'ajuda necessària per a l'execució de les obres que es desitge que siguen subvencionades així com per a subscriure tots els documents que pogueren derivar-se de l'execució d'aquesta.
  
2) Compromís de la corporació local del finançament i posterior abonament de la part de l'import no subvencionat. Tot això segons les quantitats reflectides en el projecte tècnic o memòria valorada d'aquesta, segons procedesca.
  
3) Compromís que l'execució de l'obra s'ajustarà al que preveu el projecte tècnic o memòria valorada, segons el cas, així com que s'efectuarà l'efectiva tramitació de l'expedient de contractació i que aquest se substanciarà a la llum del que disposa la normativa de règim local de directa aplicació i, supletòriament, segons el que preveu la Llei de Contractes de les Administracions Públiques.
  
Sense perjudici del que disposa el paràgraf precedent la corporació local subvencionada podrà, en el cas que la quantia de la subvenció o el termini disponible per a la seua execució no li permeta escometre efectivament l'execució de l'obra, renunciar a l'acord recaigut en el seu favor en el termini inexorable de deu dies hàbils següents al de la recepció de la notificació del mencionat acord; en aquest cas la Conselleria d'Obres Públiques, Urbanisme i Transports efectuarà les gestions necessàries per a alliberar el crèdit disposat. Tal comunicació es dirigirà així mateix al sotssecretari d'Obres Públiques.
  
4) Compromís d'informar la Divisió de Recursos Hidràulics de la Direcció General d'Obres Públiques d'aquesta Conselleria de la tramitació i adjudicació de l'expedient contractual segons ha disposat el paràgraf precedent.
  
5) Manifestació expressa que es coneix i accepta que la quantitat amb què la Conselleria poguera subvencionar, no es veurà incrementada per cap motiu, i és a càrrec de l'entitat local beneficiària el finançament i pagament de l'addicional necessari. Si al contrari les obres s'adjudicaren a la baixa, l'import de la subvenció a càrrec de la Conselleria d'Obres Públiques, Urbanisme i Transports es veuria reduït proporcionalment a la baixa produïda, i existiria en tal cas la possibilitat d'esgotar l'import total de la subvenció si es produïra un increment d'obra.
  
6) Compromís de comunicar altres ajudes concedides per altres ens públics per a la mateixa finalitat.
  
7) Compromís que l'obra serà executada, i remesa la totalitat de la documentació justificativa de la seua realització a la Conselleria d'Obres Públiques, Urbanisme i Transports una vegada transcorregut el termini assenyalat per l'Ajuntament en l'annex II d'aquesta ordre a partir de la recepció de la notificació de la concessió, i en qualsevol cas abans de l'1 de novembre de 1999.
  
8) Manifestació expressa que es coneixen i accepten tots els requisits que s'estableixen en aquesta ordre, que l'incompliment d'aquests facultarà la Conselleria d'Obres Públiques, Urbanisme i Transports a revocar la subvenció concedida, cosa que implicarà l'obligació de retornar les quantitats que s'hagueren pogut percebre per l'entitat beneficiària.
  
B) Projecte tècnic de l'obra, que haurà de ser informat favorablement per l'Oficina de Supervisió de Projectes de la Conselleria d'Obres Públiques, Urbanisme i Transports. Per aquest motiu, en el cas que els nostres serveis tècnics hi detecten alguna deficiència que haja de ser corregida, aquesta correcció haurà de ser remesa a aquesta conselleria durant els quinze dies següents a la recepció per part de l'ajuntament de l'informe corresponent, per tal que l'expedient puga ser tramitat i l'obra executada dins dels terminis previstos.
  
En cas que el pressupost global de licitació siga inferior als deu milions de pessetes, seixanta mil cent un euros, el projecte podrà ser inicialment substituït per un document en què s'incloga:
  
- Descripció del problema i de la solució adoptada.
  
- Valoració de les obres, que continga amidaments, descripció de les unitats d'obra amb el seu preu unitari i aplicació d'aquests preus. A la suma de la valoració anterior se li aplicaran els percentatges de despeses generals, benefici industrial i IVA.
  
En cas que l'obra per a la qual se sol·licita subvenció es considere amb possibilitat de ser inclosa entre les subvencionades, els serveis tècnics d'aquesta direcció general sol·licitaran a l'ajuntament una memòria valorada amb els documents que es consideren necessaris per a la completa definició de l'obra a executar. Aquest document haurà de ser remés en el termini inexorable de quinze dies.
  
La concessió de les subvencions estarà condicionada a la recepció per part de la Conselleria d'Obres Públiques, Urbanisme i Transports dels documents referits en aquest apartat en els terminis indicats.
  
C) Programa o calendari de terminis, elaborat pel tècnic competent de la corporació local i subscrit per aquest i per l'alcalde, seguint les directrius de l'annex II.
  
D) Manteniment de tercers, seguint les directrius de l'annex III.
  
Article 4. Presentació de sol·licituds
  
Les sol·licituds es presentaran en els corresponents registres generals de la Conselleria d'Obres Públiques, Urbanisme i Transports situats en la seua seu central de l'avinguda de Blasco Ibáñez, núm. 50 de València, i serveis territorials de Castelló i Alacant situats respectivament en l'avinguda del Mar núm. 16, i l'avinguda d'Aguilera núm. 1, durant un termini que conclourà el 9 d'abril de 1999.
  
Per a les obres declarades d'emergència aquest termini serà prorrogat durant tot l'any 1999.
  
Article 5. Abonament de la subvenció
  
Les subvencions es faran efectives directament per aquesta conselleria en favor de l'entitat beneficiària contra certificacions d'obra, signades pel tècnic director de les obres i aprovades per l'òrgan competent de l'entitat local.
  
Juntament amb la primera certificació s'adjuntarà còpia compulsada del contracte formalitzat entre l'entitat local i l'adjudicatari de les obres, i l'última certificació anirà acompanyada de l'acta de recepció de l'obra.
  
Si les obres es realitzen pel sistema d'administració pròpia, les certificacions d'obra hauran d'anar acompanyades, a més del que s'ha descrit en paràgrafs anteriors, dels corresponents justificants: la part dels costos de personal s'acreditarà mitjançant certificat expedit per l'interventor o secretari acreditatiu d'haver estat satisfets a càrrec dels crèdits consignats en el capítol VI del pressupost, en què apareixerà l'import.
  
La part dels costos d'adquisició de materials o prestació de serveis s'acreditarà amb les còpies de les factures, aprovades per l'òrgan competent de l'entitat local, degudament acarades, i estampillades amb la diligència «Despesa finançada GV, COPUT: subvenció concedida, data i import».
  
Article 6. Criteris de concessió
  
S'atendran preferentment aquelles sol·licituds que reunesquen en major mesura les següents característiques:
  
1. Gravetat del problema mesurat en termes absoluts i relatius de la població afectada.
  
2. Obres que complementen altres ja executades o en execució.
  
3. Urgència en atendre la necessitat.
  
4. Capacitat financera i de gestió de la institució peticionària.
  
5. Pressupost de l'obra.
  
6. Atenció a la major part dels peticionaris.
  
7. Obres que puguen ser executades dins dels terminis establerts en l'article 3.
  
Article 7. Resolució i formalització de la concessió
  
El termini màxim de resolució del procediment serà de sis mesos comptadors des de la publicació d'aquesta convocatòria en el Diari Oficial de la Generalitat Valenciana. Transcorregut aquest termini sense que haja recaigut resolució expressa, es podrà entendre que és desestimatòria de la concessió de la subvenció.
  
La sola recepció de la notificació de la resolució de concessió de la subvenció serà suficient per a perfeccionar els drets i obligacions de les parts sense necessitat d'ulteriors formalitats.
  
Article 8. Desplegament de l'ordre
  
Per al coneixement de totes les qüestions que suscite el desplegament d'aquesta ordre serà competent la Conselleria d'Obres Públiques, Urbanisme i Transports.
  
Article 9. Sol·licituds de la convocatòria de l'ordre de 1998 sense notificació de resolució
  
Els ens locals que, en la convocatòria de l'Ordre de 16 de febrer de 1998, van sol·licitar subvenció i no hagen rebut notificació de resolució d'aquesta, si continuen interessats en la realització de les obres, n'hi ha prou amb què envien certificació de l'òrgan competent ratificant la sol·licitud de l'any anterior en tots els seus punts, sense adjuntar nova documentació.
  
Disposició final
  
Única. Entrada en vigor
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta ordre, que posa fi a la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana, d'acord amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que puga exercir-se qualsevol altre mitjà de defensa que s'estime oportú.
  
València, 12 de març de 1999
  
El conseller d'Obres Públiques, Urbanisme i Transports,